Diari Oficial de la Generalitat Valenciana


Sumari del DOGV 3004, del 02-06-1997 (1997/7992)

ORDRE de 23 de maig de 1997, de la Conselleria de Cultura, Educació i Ciència, per la qual es convoquen ajudes econòmiques per a la realització de projectes d'investigació i innovació educativa i desenvolupament curricular durant el curs escolar 1997/98.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3004

Data del DOGV
:   02-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/7992


Data del document
:   23-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 23 de maig de 1997, de la Conselleria de Cultura, Educació i Ciència, per la qual es convoquen ajudes econòmiques per a la realització de projectes d'investigació i innovació educativa i desenvolupament curricular durant el curs escolar 1997/98.
  
L'aplicació de la Llei Orgànica 1/1990, d'Ordenació General del Sistema Educatiu (LOGSE), implica importants modificacions en el desenvolupament dels programes educatius.
  
L'article 55,d) del Títol IV de l'esmentada Llei indica que els poders públics prestaran una atenció prioritària a la innovació i la investigació educativa ja que són factors que afavoreixen la qualitat i la millora de l'ensenyament.
  
En el mateix sentit, l'article 59, punt 1, exposa que les administracions educatives fomentaran la investigació i afavoriran l'elaboració de projectes que incloguen innovacions curriculars, metodològiques, tecnològiques, didàctiques i d'organització dels centres docents.
  
A tot això cal afegir que per a la consecució del que estipula la Llei 4/1983, de 23 de novembre, d'Ús i Ensenyament del Valencià resulta necessari que l'administració educativa possibilite l'elaboració de projectes d'investigació i de materials curriculars sobre l'aplicació dels diferents programes d'educació bilingüe, així com sobre l'ensenyament integrat de les diferents llengües que permeten una atenció educativa adaptada a la realitat sociolingüística de la nostra comunitat educativa.
  
  
A més a més, els decrets pels quals s'estableix el currículum de la Comunitat Valenciana per a les etapes d'Educació Infantil, Educació Primària, Educació Secundària Obligatòria i Batxillerat disposen que la Conselleria de Cultura, Educació i Ciència fomentarà l'elaboració de projectes i materials de desenvolupament curricular. Així mateix, els decrets del currículum dels cicles formatius plantegen la necessitat de fomentar aquelles actuacions que permeten avançar cap a un sistema integrat de formació professional capaç de mantenir-se permanentment adaptat a les necessitats socials, econòmiques i professionals.
  
Tots els factors indicats, i especialment el procés d'implantació dels nous ensenyaments en què ens trobem immersos, fan necessari prestar un suport molt específic a totes les activitats educatives que desenvolupen el currículum bàsic mitjançant experiències innovadores, sempre amb la idea bàsica d'obtenir millores significatives en la pràctica docent, essent objecte d'atenció preferent les propostes de treball elaborades en o per a centres que escolaritzen alumnat amb necessitats educatives especials, els que pertanyen a minories culturals o ètniques, els ubicats en zones socialment deprimides i els situats en zones rurals.
  
Per tot això, la Conselleria de Cultura, Educació i Ciència es proposa afavorir l'elaboració de treballs didàctics i projectes científics que compleixen la doble funció d'estimular el professorat en la seua pràctica docent i d'oferir al propi sistema educatiu innovacions i experimentacions que actuen de model i impuls per a tota la comunitat educativa, donant una especial importància als projectes relacionats amb la concreció del currículum i als materials necessaris per al seu desenvolupament.
  
En consonància amb l'esmentat anteriorment, i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià,
  
  
ORDENE
  
  
Primer. Convocatòria
  
Convocar un concurs d'ajudes econòmiques per a la realització de projectes d'investigació i innovació educativa i desenvolupament curricular, així com aprovar les bases per les quals es regirà aquesta convocatòria, les quals s'inclouen com a annex I a aquesta ordre.
  
  
Segon. Fases de realització
  
Els projectes seleccionats es realitzaran en dues fases:
  
Primera fase: fins el desembre de 1997.
  
Segona fase: primer semestre de 1998.
  
  
Tercer. Finançament.
  
Durant la primera fase, els projectes seleccionats seran sufragats a càrrec de la línia pressupostària 4.05 del programa 421.30 del pressupost de la Generalitat Valenciana per a 1997, amb un import global màxim de 9.239.610 de pessetes.
  
La concessió d'ajudes per a la realització de la segona fase es regularà mitjançant una ordre de la Conselleria de Cultura, Educació i Ciència i estarà condicionada en qualsevol cas a la correcta realització de la primera fase del projecte aprovat, així com a l'existència de consignació pressupostària suficient en el dit exercici.
  
  
Quart. Resolució
  
El termini màxim per a resoldre les sol·licituds serà de tres mesos. Si no hi ha resolució expressa en el termini establit, les sol·licituds s'entendran desestimades, sense perjudici del que es dispose quan es dicte la resolució expressa.
  
  
DISPOSICIONS FINALS
  
  
Primera
  
Es delega en la Direcció General d'Ordenació i Innovació Educativa i Política Lingüística la facultat de resoldre aquesta convocatòria i se l'autoritza a adoptar les mesures oportunes per al compliment i el desenvolupament d'aquesta ordre, i també a resoldre totes les incidències que es plantegen en la seua interpretació i execució.
  
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra aquesta ordre, que esgota la via administrativa, es podrà interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, comptats a partir de l'endemà de la seua publicació en el Diari Oficial de la Generalitat Valenciana, amb la comunicació prèvia a la Conselleria de Cultura, Educació i Ciència, d'acord amb el que estableix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 57 i 58 de la Llei Reguladora de la Jurisdicció Contenciosa Administrativa.
  
  
  
València, 23 de maig de 1997
  
  
El conseller de Cultura, Educació i Ciència,
  
FRANCISCO E. CAMPS ORTIZ
  
  
  
  
  
ANNEX I
  
  
Bases de les ajudes econòmiques per a la realització de projectes d'investigació i innovació educativa i desenvolupament curricular durant el curs escolar 1997/98.
  
  
Primera. Objectiu
  
Donar suport a l'elaboració de treballs didàctics i projectes d'innovació educativa, estimulant la creativitat del professorat en el desenvolupament currricular i reconeixent el valor de les experiències que generen actituds creatives, reflexives i comprensives en la pràctica docent. D'altra banda, difondre els resultats d'aquelles innovacions i experimentacions que puguen resultar més rellevants per al conjunt de la comunitat educativa.
  
  
Segona. Destinataris i forma de participació
  
1. Destinataris. Podrà participar en aquesta convocatòria:
  
a) El personal docent que està en situació de servei actiu o que exerceix funcions de suport escolar en centres públics o privats concertats, dependents de la Conselleria de Cultura, Educació i Ciència, d'Educació Infantil, Educació Primària, Educació Secundària Obligatòria, Batxillerat, BUP, COU, Formació Professional, Cicles formatius de Formació Professional Específica, Educació Especial, Escoles Oficials d'Idiomes i Ensenyaments Artístics.
  
b) El personal laboral especialista, dependent de la Conselleria de Cultura, Educació i Ciència, que presta els seus serveis en centres d'aquesta Conselleria.
  
c) El personal que exerceix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura, Educació i Ciència.
  
  
2. Forma de participació.
  
El personal indicat anteriorment podrà participar individualment o com a grup de treball.
  
  
Tercera. Tramitació de les sol·licituds
  
1. Sol·licituds. Les persones que desitgen prendre part en aquesta convocatòria formularan les seues sol·licituds, dirigides al director general d'Ordenació i Innovació Educativa i Política Lingüística, mitjançant una instància d'acord amb el model que figura en l'Annex II, quan la sol·licitud es realitze a títol individual, o segons el model de l'Annex III quan la presente un grup.
  
2. Documentació. La sol·licitud s'acompanyarà dels següents documents:
  
a) Memòria, en tres exemplars, de l'activitat que es projecta realitzar, d'acord amb el model que es detalla a l'annex IV.
  
b) Certificat, nomenament o nòmina de l'any 1997 que acredite que tots els participants en el projecte compleixen els requisits establits en la base segona de aquesta convocatòria.
  
c) Cas de participar com a grup de treball, acta de constitució segons el model de l'Annex V.
  
3. Termini i lloc de presentació
  
Les sol·licituds es presentaran en el Registre General de la Conselleria de Cultura, Educació i Ciència (Avinguda Campanar, 32; 46394 - València), en les Direccions Territorials de Cultura i Educació, o mitjançant qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Quan es presente en una oficina de Correus es farà en sobre obert per a ser datada i segellada pel funcionari de correus abans de ser certificada. Els participants que no presenten directament la sol·licitud en el Registre General de la Conselleria de Cultura, Educació i Ciència, hauran de comunicar el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística (Fax 96/3866174).
  
El termini de presentació serà de 30 dies naturals comptats a partir de l'endemà de la data de publicació de aquesta Ordre en el Diari Oficial de la Generalitat Valenciana.
  
  
Quarta. Àmbits i tipus de centre prioritaris
  
1. Àmbits prioritaris. S'assenyalen com a preferents els següents àmbits temàtics:
  
a) Projectes que tinguen com a objectiu específic l'elaboració de materials o el desenvolupament d'experiències relatives a:
  
- La utilització d'instruments i procediments per a l'avaluació dels aprenentatges dels alumnes en Educació Secundària Obligatòria.
  
- La definició i aplicació de criteris de promoció i titulació en Educació Secundària Obligatòria.
  
Projectes que tinguen com a objectiu específic el seguiment i l'avaluació dels programes d'educació bilingüe.
  
Projectes que perseguisquen l'elaboració i experimentació de materials didàctics per a les distintes àrees i matèries obligatòries establides en la Llei Orgànica d'Ordenació General del Sistema Educatiu, així com per a les àrees específiques dels programes de diversificació curricular.
  
Projectes que perseguisquen l'elaboració i experimentació de materials didàctics per als distints mòduls dels cicles formatius de Formació Professional Específica.
  
e) La realització d'experiències innovadores en l'àmbit de l'organització i el funcionament de la biblioteca escolar.
  
La realització d'experiències innovadores en l'àmbit de l'organització i el funcionament dels centres docents que afavoreixen el treball en equip del professorat, així com la coordinació i cooperació entre centres ordinaris de Primària i Secundària i centres d'educació especial, per a la millor escolarització de l'alumnat amb necessitats educatives especials.
  
Experiències que fomenten un adequat desenvolupament dels temes transversals i, en general, de l'educació en valors com a aspectes fonamentals del Projecte Educatiu i del Projecte Curricular.
  
Tipus de centres prioritaris.
  
Seran objecte d'atenció preferent les propostes de treball elaborades en o per a centres que escolaritzen alumnat amb necessitats educatives especials, els que pertanyen a minories culturals o ètniques, els ubicats en zones socialment deprimides, els situats en zones rurals i els que apliquen programes d'immersió lingüística.
  
  
  
Cinquena. Procés de selecció
  
1. Comissió de selecció.
  
La selecció dels projectes serà realitzada per una comissió formada per:
  
President:
  
- El cap del Servei de Programes d'Innovació Educativa i Suport Escolar, o la persona en qui delegue.
  
Vocals:
  
- El cap del Servei de Formació del Professorat o la persona en qui delegue.
  
- Un inspector/a d'educació, designat pel director general d'Ordenació i Innovació Educativa i Política Lingüística.
  
- Un director/a de CEP, designat pel director general d'Ordenació i Innovació Educativa i Política Lingüística.
  
- Dos assessores de CEP, designats pel director general d'Ordenació i Innovació Educativa i Política Lingüística.
  
- El cap del Programa d'Innovació Educativa.
  
Hi actuarà com a secretari un funcionari de la Direcció General d'Ordenació i Innovació Educativa i Política Lingüística.
  
A les reunions de la comissió podrà assistir, amb veu però sense vot, un/a representant de cadascun dels sindicats que formen part de la Mesa Sindical Sectorial d'Educació.
  
La comissió ajustarà la seua actuació al que estableixen els articles 22 i següents de la Llei de Règim Jurídic de les Administracions Públiques i del Procediment Administratiu Comú i tindrà facultats per a resoldre tots els dubtes que apareguen en la interpretació de les bases, així com la possibilitat d'entrevistar els sol·licitants si ho estima oportú. Així mateix, la comissió de selecció podrà disposar la constitució de comissions especialitzades tan sols a l'efecte de col·laborar en la valoració dels projectes presentats.
  
2. Criteris de selecció
  
1. Per a la selecció dels projectes presentats es tindran en compte els següents criteris:
  
a) Interès i rellevància del projecte en relació amb els àmbits prioritaris indicats en el punt primer de la base quarta (màxim 4 punts).
  
b) Qualitat tècnica del projecte (màxim 5 punts).
  
c) Projectes que es faran en algun dels centres indicats com a prioritaris en la base quarta, punt 2 (1 punt).
  
2. La valoració dels apartats anteriors es realitzarà d'acord amb el barem que figura com annex VI de aquesta ordre.
  
  
3. Resolució de la convocatòria
  
3.1. La relació provisional dels projectes seleccionats, així com les quantitats assignades i també la relació provisional dels projectes no seleccionats, es farà pública al tauler d'anuncis de la Conselleria de Cultura, Educació i Ciència i en les Direccions Territorials de Cultura i Educació.
  
3.2. Hi haurà un termini de 10 dies naturals per a al·legar davant la comissió de selecció. Aquestes al·legacions es presentaran al registre de la Conselleria de Cultura, Educació i Ciència o en les Direccions Territorials de Cultura i Educació corresponents.
  
Transcorregut aquest termini, una vegada estudiades i, si s'escau, ateses les al·legacions, la comissió de selecció elevarà la proposta definitiva a la Direcció General d'Ordenació i Innovació Educativa i Política Lingüística amb indicació dels projectes seleccionats i les quantitats assignades i també els projectes no seleccionats.
  
3.3. La relació de projectes seleccionats es publicarà en el Diari Oficial de la Generalitat Valenciana, a través de l'oportuna resolució, en la qual es determinaran en cada cas els beneficiaris i la quantia de la subvenció atorgada.
  
Sisena. Comissió de Seguiment i Avaluació
  
Durant la primera quinzena de setembre de 1997 es constituirà una comissió de seguiment i avaluació dels projectes seleccionats, presidida pel cap del Servei de Programes d'Innovació i Suport Escolar i formada per:
  
- El cap del Servei de Formació del Professorat o la persona en qui delegue.
  
- El cap del Programa d'Innovació Educativa
  
- Tres inspectors d'Educació, un de cada Direcció Territorial de Cultura i Educació, designats pel director territorial corresponent.
  
  
- Tres directors de CEP, un de cada Direcció Territorial de Cultura i Educació, designats pel director general d'Ordenació i Innovació Educativa i Política Lingüística.
  
Aquesta comissió tindrà les següents funcions:
  
1. Establir les directrius i els procediments oportuns per assegurar el correcte seguiment i suport als projectes d'innovació seleccionats, que anirà a càrrec dels corresponents centres de professors. En qualsevol cas es vetlarà perquè els projectes es facen d'acord amb els objectius previstos, propiciant contactes periòdics amb els seus responsables amb la finalitat de facilitar-los informació, assessorament o l'ajuda tècnica que, si s'escau, puguen necessitar.
  
  
2. Aprovar les memòries finals i elaborar l'informe final dels projectes.
  
3. Proposar la publicació d'alguns dels projectes seleccionats i, si s'escau, la publicació dels seus resums.
  
4. Proposar el nombre d'hores de formació que cal certificar per la realització de cada projecte.
  
  
Setena. Pagament de les ajudes
  
1. La comissió de selecció fixarà l'import de l'ajuda concedida a cadascun dels projectes seleccionats. Cada projecte seleccionat es podrà dotar amb una quantitat màxima de 500.000 pessetes.
  
2. Per a fer el pagament de les ajudes corresponents a la primera fase, la Direcció General d'Ordenació i Innovació Educativa i Política Lingüística haurà de disposar de la documentació que s'indica a continuació. Per a això, la comissió d'avaluació i seguiment establida en la base sisena de aquesta ordre i els beneficiaris de les ajudes remetran a aquesta Direcció General, abans de l'1 de desembre de 1997, la següent documentació:
  
Comissió d'avaluació i seguiment.
  
Informe de progrés en què es farà constar si els projectes s'estan fent de la forma establida i amb prou garanties de qualitat.
  
  
Beneficiaris de les ajudes
  
Informe de l'estat de desenvolupament del projecte seleccionat.
  
Justificació econòmica de les despeses realitzades durant aquest període d'acord amb l'ajuda concedida, adjuntant els originals de les factures emeses a nom del beneficiari o, al seu cas, de la persona coordinadora del projecte. En cap cas la quantitat justificada no podrà tenir un import inferior a l'ajuda concedida.
  
  
Comunicació a la Direcció General d'Ordenació i Innovació Educativa i Política Lingüística si el projecte seleccionat ha rebut o rebrà alguna beca o ajuda de qualsevol administració o entitat pública o privada, nacional o internacional, per a la cobertura de les despeses ocasionades. Aquesta comunicació és d'obligat compliment encara que la concessió de les ajudes siga posterior a la selecció del projecte per aquesta convocatòria.
  
  
Acreditació que es troben al corrent de les seues obligacions tributàries i amb la Seguretat Social, en la forma prevista en l'Ordre de 30 de maig de 1996, de la Conselleria d'Economia i Hisenda (article 47.7. del Text Refós de la Llei d'Hisenda Pública de la Generalitat Valenciana).
  
2. Els beneficiaris que no presenten la documentació indicada anteriorment, abans de l'1 de desembre de 1997, perdran el dret a percebre l'ajuda concedida
  
  
Vuitena. Percepció de les ajudes
  
1. Les ajudes es percebran després de l'entrega de la documentació que s'especifica en la base setena i la seua aprovació per la Direcció General d'Ordenació i Innovació Educativa i Política Lingüística, a proposta de la comissió de seguiment i avaluació.
  
2. Els lliuraments es remetran per transferència bancària a nom del sol·licitant de l'ajuda si el projecte és individual o del coordinador si el projecte ha estat presentat per un grup.
  
Novena. Certificació de les activitats realitzades
  
Les activitats que es realitzen a través de aquesta convocatòria tenen un component important d'investigació i formació del professorat. L'Ordre de 9 de juny de 1994, de la Conselleria de Cultura, Educació i Ciència, per la qual es regula la convocatòria, acreditació i certificació de les activitats de formació permanent del professorat, considera els projectes d'innovació pedagògica i curricular com una modalitat de formació. Així que, el reconeixement i la certificació dels projectes seleccionats en aquesta convocatòria, que serà personal per a cadascun dels participants, s'emetrà d'acord amb el que disposen aquesta normativa i aquesta ordre.
  
  
  
Deu. Publicació
  
La Conselleria de Cultura, Educació i Ciència es reserva durant un any, comptat des de la data d'aprovació de les memòries finals i el seu informe per la comissió de seguiment i avaluació, la facultat de realitzar una primera edició, respectant l'autoria, dels projectes seleccionats en aquesta convocatòria, sense abonar drets d'autoria addicionals.
  
Si durant aquest període de temps els autors volen publicar el treball cal sol·licitar-ho a la Direcció General d'Ordenació i Innovació Educativa i Política Lingüística que haurà d'autoritzar-ho per escrit.
  
La reserva dels drets de publicació no implica compromís d'edició per la Conselleria de Cultura, Educació i Ciència.
  
  
  
Onze
  
Tota alteració de les condicions que s'han tingut en compte per a la concessió de les ajudes podrà modificar la resolució de concessió. Els beneficiaris queden sotmesos, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de l'esmentada llei.
  
  
ANNEX V
  
  
Model d'acta de constitució del grup de treball
  
  
Les persones signants d'aquesta acta, reunides en sessió de treball el dia indicat més avall, adopten els següents acords:
  
  
Primer
  
Constituir un grup de treball amb la finalitat de desenvolupar un projecte durant el curs escolar 1997-98, el disseny del qual es presenta a la convocatòria d'ajudes econòmiques i beques per a la realització de projectes d'investigació i innovació educativa publicada per la Conselleria de Cultura, Educació i Ciència de la Generalitat Valenciana per al curs escolar 1997-98.
  
  
  
Segon
  
Comprometre's personalment i grupalment a complir les normes establides en la convocatòria.
  
  
Tercer
  
Designar com a coordinador de l'equip pel periode complet d'execució d'aquest projecte, al membre del grup, En/Na.
  
  
....................................., ...... d ........................ de 1997
  
  
Signatura dels membres del grup:
  
  
Cognoms i nom
  
  
Signatura